Egy ízig-vérig hipster esküvő | WeddingFactory
Egy ízig-vérig hipster esküvő
Amikor rátaláltam ennek az esküvőnek a képeire, megdöbbentem, hogy sokan igénytelennek és lustának bélyegezték a párt, holott az igazság az, hogy egyszerűen csak valódi hipsterek :) Az ausztrál pár egy meghitt, családias, környezettudatos esküvőt álmodott meg, ebben a szellemiségben mindent maguk készítettek el az esküvői dekorációhoz, ami (dekoratőrként én pontosan tudom) hatalmas munka volt. A természetért rajongó pár egy tasmániai erdőben mondta ki a boldogító igent saját maguk által rönkökből készített, vadvirágokkal díszített boldogságkapu alatt.
A vőlegény saját készítésű sörével fogadta a násznépet, az esküvői tortát pedig a menyasszony készítette el. A konfetti szárított szirmokból készült, ülőhelyül szalmabálák szolgáltak, az asztalok pedig újrahasznosított ajtókból készültek. A munka 98%-át az ifjú pár monumentális és kreatív munkája hozta létre, de a család és a barátok is sokat segítettek.
Michael, a férj kertész, a növény dekoráció elsősorban az ő keze munkáját dicséri. A kokadema labdák a fák kérgéről szedett mohából készültek, az elkészült gömböket a fák ágairól lógatták le.
A színfalak mögött a pár és a vendégek foggal-körömmel küzdöttek az esküvő előtt harcolva az idővel, hogy minden az elképzelések szerint elkészüljön időben. A végeredmény egy viszonylag alacsony költségű, környezetbarát esküvő lett.
– Hacsak nem szeretnél rendkívül keményen dolgozni az esküvődön, inkább szervezd ki a vele járó munkát – javasolja Karthryn, a menyasszony, aki nem érti, miért bélyegzik őket „lusta hipsternek” – Nagyon kell szeretned azt, amit csinálsz… Ahogyan mi is szívünket-lelkünket beleadtuk az esküvői dekoráció elkészítésébe.
A kitűzött célt elérték: mind a pár, mind pedig a vendégek nagyon jól érezték magukat az egyszerű, mégis hangulatos esküvőn, amire valószínűleg még sokáig emlékezni fognak.
rusztikus esküvői dekoráció hipster esküvői dekoráció természetes esküvői dekoráció